b'\n_START_ARTICLE_\nRygos katedra\n_START_PARAGRAPH_\nRygos katedra (latv. R\xc4\xabgas Doms) \xe2\x80\x93 Rygos liuteron\xc5\xb3 katedra, did\xc5\xbeiausia viduram\xc5\xbei\xc5\xb3 ba\xc5\xbeny\xc4\x8dia Baltijos \xc5\xa1alyse.\n_START_SECTION_\nIstorija\n_START_PARAGRAPH_\nRygos katedros kertin\xc4\xaf akmen\xc4\xaf \xc5\xa1ventin\xc4\x97je ceremonijoje vyskupas Albertas pad\xc4\x97jo 1211 m. liepos 25 d. Pirm\xc4\x85j\xc4\xaf katedros statybos period\xc4\x85 apib\xc5\xabdina roman\xc5\xb3 stiliaus formos. Meno istorikai mano, kad i\xc5\xa1 prad\xc5\xbei\xc5\xb3 Rygos katedra buvo suplanuota kaip bazilikos tipo ba\xc5\xbeny\xc4\x8dia, ta\xc4\x8diau v\xc4\x97liau ji pastatyta kaip hal\xc4\x97s tipo ba\xc5\xbeny\xc4\x8dia._NEWLINE_Katedra i\xc5\xa1pl\xc4\x97sta XIV a. pabaigoje ir XV a. prad\xc5\xbeioje, pasta\xc4\x8dius vakarin\xc4\x99 nav\xc4\x85 ir \xc5\xa1onines kapelas, paauk\xc5\xa1tinta centrin\xc4\x97 nava, taip katedra paversta \xc4\xaf bazilik\xc4\x85. Tuo pat metu paauk\xc5\xa1tintas ba\xc5\xbeny\xc4\x8dios bok\xc5\xa1tas su a\xc5\xa1tuonkampe piramidine smaile tapo auk\xc5\xa1\xc4\x8diausiu bok\xc5\xa1tu Rygos mieste._NEWLINE_1547 m. prie\xc5\xa1 Sekmines Rygoje kilo gaisras, per kur\xc4\xaf sudeg\xc4\x97 katedros bok\xc5\xa1to smail\xc4\x97. Naujas bok\xc5\xa1tas pastatytas 1595 m. su piramidine smaile._NEWLINE_1710 m. Rygos apsiausties metu stipriai nukent\xc4\x97jo ba\xc5\xbeny\xc4\x8dios stogas. Atnaujinant sugadint\xc4\x85, buvo perstatyti ir ba\xc5\xbeny\xc4\x8dios \xc5\xa1onini\xc5\xb3 nav\xc5\xb3 stogai, pakei\xc4\x8diant j\xc5\xb3 nuolyd\xc5\xbeius._NEWLINE_1772 m. Rusijos carienei Jekaterinai II u\xc5\xbedraudus kapavietes ba\xc5\xbeny\xc4\x8diose, i\xc5\xa1 katedros buvo perve\xc5\xbeti palaikai, paauk\xc5\xa1tintas ba\xc5\xbeny\xc4\x8dios grind\xc5\xb3 lygis._NEWLINE_1775 m. Rygos miesto valdyba nusprend\xc4\x97 nugriauti bok\xc5\xa1to smail\xc4\x99 ir pastatyti nauj\xc4\x85 - \xc5\xa1iuo metu esan\xc4\x8di\xc4\x85 - barokin\xc4\x99._NEWLINE_Nuo 1881 m. iki 1914 m. vyko Istorijos ir senov\xc4\x97s tyrin\xc4\x97toj\xc5\xb3 bendrijos atlikti Rygos katedros remonto ir restauracijos darbai. Dabartiniai katedros vargonai pagaminti 1882\xe2\x80\x931883 m._NEWLINE_Soviet\xc5\xb3 okupacijos metais nuo 1959 m. iki 1962 m. katedra buvo pritaikyta koncert\xc5\xb3 sal\xc4\x97s reikm\xc4\x97ms, demontuotas altorius.'